**LĒMUMS**

Liepājā

|  |  |
| --- | --- |
| 2024. gada 25. janvārī | Nr.7/1  (prot. Nr.1, 7.§) |

Par Liepājas Ezerkrasta sākumskolas

pievienošanu Liepājas Raiņa

vidusskolai

Valsts pārvaldes iekārtas likuma 10. panta desmitā daļa nosaka, ka valsts pārvaldi organizē pēc iespējas efektīvi. Valsts pārvaldes institucionālo sistēmu pastāvīgi pārbauda un, ja nepieciešams, pilnveido, izvērtējot arī funkciju apjomu, nepieciešamību un koncentrācijas pakāpi, normatīvā regulējuma apjomu un detalizāciju.

Pašvaldību likuma 10. panta pirmās daļas 8. punkts noteic, ka dome ir tiesīga izlemt ikvienu pašvaldības kompetences jautājumu. Tikai domes kompetencē ir izveidot un reorganizēt pašvaldības administrāciju, tostarp izveidot, reorganizēt un likvidēt tās sastāvā esošās institūcijas, kā arī izdot pašvaldības institūciju nolikumus.

Atbilstoši Izglītības likuma 17. panta trešās daļas 1. punktam, valstspilsētas pašvaldība, saskaņojot ar Izglītības un zinātnes ministriju, dibina, reorganizē un likvidē vispārējās izglītības iestādes.

Saskaņā ar Valsts pārvaldes iekārtas likuma 15. panta pirmo daļu un 30. pantu, lai pieņemtu lēmumu par pašvaldības iestādes izveidi, reorganizāciju vai likvidāciju, domei jāvērtē iestādes lietderīgums, efektivitāte, funkciju izvērtējums, funkciju un pakalpojumu izmaksu salīdzinājums.

Liepājas valstspilsētas un Dienvidkurzemes novada attīstības programmas 2022.-2027. gadam rīcības virziens RV 7 “Kvalitatīva, pieejama, iekļaujoša izglītība” un uzdevums U 7.1. paredz “Nodrošināt kvalitatīvas un mūsdienu prasībām atbilstošas pirmsskolas, pamatizglītības, vispārējās vidējās un interešu izglītības apguves izvēles iespējas un pieejamību”. Liepājas valstspilsētas pašvaldības dome 2023. gada 21. decembra sēdē apstiprināja Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā” (turpmāk – Rīcības programma). Rīcības programmā ir izvērtēts un atzīts, ka reorganizācijas rezultātā notiktu pilna cikla un pēctecības nodrošināšana un motivējoša pedagogu atalgojuma nodrošināšana.

Lai nodrošinātu Liepājas valstspilsētas pašvaldības finanšu līdzekļu efektīvu izmantošanu, veidotu optimālu un kvalitatīvu izglītības sistēmu, nepieciešams veikt izglītības iestāžu tīkla sakārtošanu-reorganizāciju, pievienojot izglītības iestādi “Liepājas Ezerkrasta sākumskola” izglītības iestādei “Liepājas Raiņa vidusskola”. Izglītības iestāžu apvienošanas rezultātā, ievērojot abu iestāžu darbības specifiku, iespējama straujāka izglītības procesa mijiedarbības attīstība, kopīgi izmantojot esošo izglītības iestāžu materiāltehnisko bāzi, cilvēkresursus.

Pamatojoties uz Valsts pārvaldes iekārtas likuma 15. panta ceturtās daļas 1. punktu un 30. pantu, Izglītības likuma 17. panta trešās daļas 1. punktu un 23. panta otro un piekto daļu, Vispārējās izglītības likuma 7. panta otro daļu, Pašvaldību likuma 4. panta pirmās daļas 4. punktu un 10. panta pirmās daļas 8., 9. un 21. punktu, atbilstoši Liepājas valstspilsētas pašvaldības domes 2023. gada 21. decembra lēmumam Nr.450/14 “Par Rīcības programmu “Vispārējās izglītības iestāžu tīkla attīstības modelis Liepājas valstspilsētā 2023.-2028. gadu periodā”” un izskatot Liepājas valstspilsētas pašvaldības domes pastāvīgās Izglītības, kultūras un sporta komitejas 2024. gada 18. janvāra lēmumu (sēdes protokols Nr.1), Liepājas valstspilsētas pašvaldības dome **nolemj:**

1. Uzsākt Liepājas valstspilsētas pašvaldības izglītības iestāžu “Liepājas Ezerkrasta sākumskola” (izglītības iestādes reģistrācijas Nr.50900008821; adrese: Lauku iela 54, Liepāja, LV-3407) un “Liepājas Raiņa vidusskola” (izglītības iestādes reģistrācijas Nr.40900008764; adrese: Ganību iela 106, Liepāja, LV-3411) reorganizāciju, izglītības iestādi “Liepājas Ezerkrasta sākumskola” pievienojot izglītības iestādei “Liepājas Raiņa vidusskola”, kā rezultātā izglītības iestāde “Liepājas Ezerkrasta sākumskola” beidz pastāvēt.

2. Noteikt, ka lēmuma 1. punktā norādīto izglītības iestāžu reorganizācija pabeidzama ne vēlāk kā līdz 2024. gada 30. augustam.

3. Noteikt, ka izglītības iestāde “Liepājas Raiņa vidusskola” būs izglītības iestādes “Liepājas Ezerkrasta sākumskola” lietvedības un arhīva, saistību, t.sk. darba tiesisko attiecību, mantas, finanšu līdzekļu, funkciju, t.sk. izglītības programmas, un izglītības programmās uzņemto izglītojamo pārņēmēja.

4. Noteikt, ka izglītības iestāde “Liepājas Raiņa vidusskola” nodrošina izglītības iestādes “Liepājas Ezerkrasta sākumskola” īstenotās pamatizglītības (1.–3. klase) (programmas kods – 21011111) programmas realizāciju adresē: Lauku iela 54, Liepāja, LV-3407.

5. Noteikt, ka izdevumi, kas saistīti ar reorganizācijas procesa nodrošināšanu, tiks samaksāti no pašvaldības budžeta finanšu līdzekļiem.

6. Uzdot Liepājas Izglītības pārvaldei:

6.1. izveidot lēmuma 1. punktā minēto izglītības iestāžu reorganizācijas komisiju, kuras sastāvā ir reorganizējamo izglītības iestāžu direktori un Liepājas Izglītības pārvaldes atbildīgie speciālisti, kas sagatavos reorganizācijas plānu procesu veiksmīgai nodrošināšanai;

6.2. koordinēt reorganizācijas komisijas darbību un organizatorisko pasākumu veikšanu;

6.3. pēc Liepājas valstspilsētas pašvaldības domes lēmuma nekavējoties sagatavot un iesniegt dokumentus Izglītības un zinātnes ministrijā lēmuma 1. punktā norādīto izglītības iestāžu reorganizācijas saskaņošanai;

6.4. pēc saskaņojuma saņemšanas no Izglītības un zinātnes ministrijas iesniegt dokumentus Izglītības kvalitātes valsts dienestā par izglītības iestāžu reorganizāciju un izglītības iestādes “Liepājas Ezerkrasta sākumskola” svītrošanu no Izglītības iestāžu reģistra.

7. Uzdot izglītības iestāžu “Liepājas Ezerkrasta sākumskola” un “Liepājas Raiņa vidusskola” direktoriem:

7.1. pēc Izglītības un zinātnes ministrijas saskaņojuma saņemšanas divu nedēļu laikā informēt izglītības iestādes pedagogus, darbiniekus un darbinieku pārstāvjus par izglītības iestāžu reorganizāciju;

7.2. pēc Izglītības un zinātnes ministrijas saskaņojuma saņemšanas divu nedēļu laikā organizēt informācijas par izglītības iestāžu reorganizāciju sniegšanu izglītības iestādes izglītojamajiem un izglītojamo likumiskajiem pārstāvjiem.

8. Lēmums stājas spēkā ar dienu, kad saņemts saskaņojums no Izglītības un zinātnes ministrijas.

9. Liepājas valstspilsētas pašvaldības izpilddirektoram kontrolēt lēmuma izpildi.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Liepājas Ezerkrasta sākumskolai, Liepājas Raiņa vidusskolai, Liepājas Izglītības pārvaldei, Juridiskajai daļai | |